B4-0726, 0805, 0806, 0810 και 0811/97

Ψήφισμα σχετικά με την πολιτική κατάσταση στην Αλγερία

Το Ευρωπαϊκό Κοινοβούλιο,

A. εκφράζοντας τη βαθιά λύπη του για την κλιμάκωση της βίας στην Αλγερία που προκάλεσε το θάνατο χιλιάδων ατόμων από το 1992 καθώς και εκατοντάδων ατόμων τους τελευταίους δύο μήνες,

Β. διαπιστώνοντας ότι, η σύσταση νομοθετικής εθνοσυνέλευσης με τις εκλογές της 5ης Ιουνίου 1997, στις οποίες συμμετείχαν οι δημοκρατικές πολιτικές δυνάμεις της χώρας, δεν αναχαίτισε ούτε μείωσε τις απάνθρωπες πράξεις βίας εκ μέρους των τρομοκρατών,

Γ. υπογραμμίζοντας την ανάγκη να επιτευχθεί ειρηνική λύση προκειμένου να τεθεί τέλος στο κλίμα βίας στο οποίο έχει βυθιστεί η χώρα εδώ και πολλά χρόνια,

Δ. υπογραμμίζοντας ότι οι βάρβαρες πράξεις βίας που διαπράττουν οι τρομοκρατικές οργανώσεις τους τελευταίους μήνες δεν έχουν συγκεκριμένο στόχο και πλήττουν αδιακρίτως ακόμη και τα πιο ευάλωτα στρώματα της κοινωνίας, τα παιδιά, τις γυναίκες και τους ηλικιωμένους, και καλώντας την αλγερινή κυβέρνηση να λάβει αυστηρότατα μέτρα εναντίον αυτών των τρομοκρατικών ομάδων με σεβασμό των δικαιωμάτων του ανθρώπου και των θεμελιωδών ελευθεριών, προκειμένου να διασφαλιστεί η μέγιστη ασφάλεια του πληθυσμού,

Ε. λαμβάνοντας υπόψη ότι οι αλγερινές αρχές, που μπορούν να βασιστούν στην έκβαση πολλών εκλογών, διαθέτουν σήμερα θεσμικά και πολιτικά μέσα που θα έπρεπε να τους επιτρέπουν να σώσουν τη χώρα από τον φαύλο κύκλο της βίας μέσω του πολιτικού διαλόγου και με τη στήριξη όλων των πολιτικών δυνάμεων που απορρίπτουν την προσφυγή στη βία,

ΣΤ. λαμβάνοντας υπόψη ότι, πέρα από κάθε επέμβαση στα εσωτερικά πράγματα, η Ευρωπαϊκή Ένωση δεν μπορεί να μένει αδιάφορη μπροστά σε μιά κατάσταση που θίγει τα δικαιώματα του ανθρώπου και επηρεάζει αρνητικά την εξέλιξη του Μαγκρέμπ όπως και ολόκληρης της Αφρικής και ιδιαίτερα της Αλγερίας, την στιγμή κατά την οποία επιβάλλεται να αποτραπεί κάθε κίνδυνος αποσταθεροποίησης των χωρών της περιοχής,

Το Ευρωπαϊκό Κοινοβούλιο,

1. καταδικάζει με το μεγαλύτερο σθένος όλες τις τρομοκρατικές πράξεις και τις σφαγές που διαπράττονται στην Αλγερία κατά του άμαχου πληθυσμού και εκφράζει την αλληλεγγύη του προς το λαό της Αλγερίας[semigr ]

2. καλεί όλους τους αλγερινούς θρησκευτικούς και πολιτικούς ιθύνοντες που ενδέχεται να έχουν την οποιαδήποτε επιρροή επί των δραστών των σφαγών να καταβάλουν κάθε δυνατή προσπάθεια ούτως ώστε να τεθεί ένα τέλος στη βία στην Αλγερία[semigr ]

3. καλεί την αλγερινή κυβέρνηση να ενισχύσει το διάλογο με όλες τις πολιτικές δυνάμεις και τις δημοκρατικές συνιστώσες της χώρας που απορρίπτουν την προσφυγή στη βία, προκειμένου να εξέλθει η χώρα από την τραγική κατάσταση στην οποία έχει βυθιστεί και να καταστεί δυνατή η αποκατάσταση του κράτους δικαίου καθώς και ο σεβασμός των ανθρωπίνων δικαιωμάτων, συμπεριλαμβανομένων της ελευθερίας του Τύπου και του δικαιώματος διαδήλωσης[semigr ]

4. ζητεί να συγκροτηθεί αντιπροσωπεία ad hoc προκειμένου να αρχίσει πάραυτα, τόσο στο Στρασβούργο όσο και στο Αλγέρι, ο διάλογος με το νέο αλγερινό κοινοβούλιο όσον αφορά τη σημερινή κρίσιμη κατάσταση στην Αλγερία[semigr ]

5. καλεί τα κράτη μέλη της Ευρωπαϊκής Ένωσης να μην επαναπατρίσουν τους αλγερινούς υπηκόους που διαμένουν στο έδαφός τους και των οποίων η ασφάλεια απειλείται σε περίπτωση υποχρεωτικής επιστροφής τους στην Αλγερία[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών καθώς και στην κυβέρνηση και τη Νομοθετική Συνέλευση της Αλγερίας.